KOMISIJOS SPRENDIMAS
2006 m. rugpjūčio 8 d.
iš dalies keičiantis Sprendimą 2002/300/EB dėl zonų, neįtrauktų į patvirtintų zonų Bonamia ostreae ir (arba) Marteilia refringens atžvilgiu, sąrašą
(pranešta dokumentu Nr. C(2006) 3518)
(Tekstas svarbus EEE)
(2006/559/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 straipsnio 3 dalį,
kadangi:
(1)
2002 m. balandžio 18 d. Komisijos sprendime 2002/300/EB, nustatančiame zonų, patvirtintų Bonamia ostreae ir (arba) Marteilia refringens atžvilgiu, sąrašą (2), Bendrijoje nustatomos zonos, kurių nepaveikė moliuskų ligos Bonamia ostreae ir (arba) Marteilia refringens.
(2)
2006 m. gegužės mėn. Jungtinė Karalystė raštu pranešė Komisijai, kad Bonamia ostreae aptikta Cleddau upėje Velse. Jungtinė Karalystė aplink paveiktą teritoriją nustatė kontrolės ir priežiūros zonas. Anksčiau ši teritorija buvo laikoma nepaveikta Bonamia ostreae ligos, tačiau dabar nebegali būti laikoma jos nepaveikta.
(3)
Todėl Sprendimą 2002/300/EB reikėtų atitinkamai iš dalies pakeisti.
(4)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/300/EB priedas keičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 8 d.